**Hercegbosanska županija**

**Ministarstvo poljoprivrede, vodoprivrede i šumarstva**

Prednacrt

**ZAKON**

**O IZMJENAMA I DOPUNAMA**

**ZAKONA O LOVSTVU**

**HERCEGBOSANSKE ŽUPANIJE**

Livno, rujna 2025. godine

*Prednacrt*

 Na temelju članka 15. i 26.e.) Ustava Hercegbosanske županije (''Narodne novine Hercegbosanske županije'', broj: 3/96, 9/00, 9/04 10/05), a sukladno članku 98. Poslovnika Skupštine Hercegbosanske županije (''Narodne novine Hercegbosanske županije'', broj : 8/03, 14/03, 1/04, 6/05 ,11/06 i 5/08), Skupština Hercegbosanske županije na sjednici održanoj dana, \_\_\_\_\_\_\_2025. godine donijela je

**ZAKON**

**O IZMJENAMA**

**ZAKONA O LOVSTVU**

**HERCEGBOSANSKE ŽUPANIJE**

**Članak 1.**

U Zakonu o lovstvu Hercegbosanske županije (''Narodne novine Hercegbosanske županije'', broj: 6/24) članak 18. se mijenja i glasi:

*''Članak 18.*

*(1) Godišnja koncesijska naknada za korištenje lovišta je najpovoljnija cijena koja se postigne na javnom natječaju.*

*(2) Početna cijena koncesijske naknade ne može biti manja od 30% planiranog godišnjeg prihoda od odstrjela divljači u desetoj godini važeće lovnogospodarske osnove ili privremenog godišnjeg plana gospodarenja lovištem ukoliko nije izrađena lovnogospodarska osnova, obračunate prema cjeniku kojim se utvrđuje vrijednost žive divljači (u daljnjem tekstu: Cjenik divljači).*

*(3) Visina godišnje koncesijske naknade iz stavka (1) ovog članka će se izmijeniti ukoliko se nakon izrade lovnogospodarske osnove pokaže da planirani godišnji prihodi odstrjela divljači su veći od cijene postignute na javnom natječaju.*

(4) Cjenik divljači iz stavka (2) ovog članka je osnovica za određivanje početne cijene godišnje koncesijske naknade i godišnje zakupnine za korištenje lovišta, kao i za određivanje vrijednosti lovišta na kraju lovno gospodarskog razdoblja.

(5) Cjenik divljači utvrđuje se pravilnikom koji donosi ministar.

**Članak 2.**

U članku 19. stavak (8) se mijenja i glasi:

*''(8) Ministarstvo će pravilnikom propisati sadržaj javnog natječaj, način vrednovanja ponuda za dodjelu lovišta na korištenje, te uvjete, kriterije i postupak dodjele sportsko-gospodarskih lovišta u zakup.''*

**Članak 3.**

U članku 20. stavku (1) riječi: *''pozivu''* zamjenjuju se riječi: *''natječaju''*.

**Članak 4.**

 Članak 21. mijenja se i glasi:

 *(1) Godišnja zakupnina za korištenje lovišta je najpovoljnija cijena koja se postigne na javnom natječaju.*

*(2) Početna cijena zakupnine ne može biti manja od 10% planiranog godišnjeg prihoda od odstrjela divljači u desetoj godini važeće lovnogospodarske osnove ili privremenog godišnjeg plana gospodarenja lovištem ukoliko nije izrađena lovnogospodarska osnova, obračunate prema cjeniku kojim se utvrđuje vrijednost žive divljači (u daljnjem tekstu: Cjenik divljači).*

*(3) Visina godišnje zakupnine iz stavka (1) ovog članka će se izmijeniti ukoliko se nakon izrade lovnogospodarske osnove pokaže da planirani godišnji prihodi odstrjela divljači su veći od cijene postignute na javnom natječaju.*

*(4) Zakupnina iz ovog članka se uplaćuje u korist Proračuna Hercegbosanske županije u iznosu od 50%, u korist proračuna Federacije Bosne i Hercegovine u iznosu od 20% i u proračun jedinice lokalne samouprave čijem području se ostvaruje prihod u iznosu od 30%.''*

**Članak 5.**

U članku 24. iza stavka (5) dodaje se novi stavak (6) koji glasi:

*''(6) Naknada za korištenje lovišta od posebnog interesa za Hercegbosansku županiju se uplaćuje u korist Proračuna Hercegbosanske županije u iznosu od 60%, u korist Proračuna Federacije BiH u iznosu od 20% i u korist Proračuna jedinice lokalne samouprave na čijem području se ostvaruje prihod u iznosu od 20%''.*

Dosadašnji stavak (6) postaje *stavak (7).*

U članku 25. dodaje se stavak (4) koji glasi:

*"(4) Ministarstvo je dužno, u roku od petnaest (15) dana od dana zaključenja ugovora iz stavka (1) ovog članka, dostaviti njegov primjerak Upravi za geodetske i imovinsko-pravne poslove radi unosa podataka u Geoportal."*

**Članak 6.**

Iza članka 37. dodaju se novi članci 37a., 37b. i 37c., koji glase:

***Članak 37a.***

*(Sredstva za zaštitu i unapređenje oblasti lovstva)*

*(l) Radi ostvarivanja općeg interesa i dugoročnih ciljeva temeljenih na načelima održivog gospodarenja divljači utvrđenih lovno gospodarskim osnovama osiguravaju se financijska sredstva za (razvoj) zaštitu i unapređenje oblasti lovstva.*

*(2) Sredstva iz stavka (1) ovog članka osiguravaju se iz:*

1. *naknada za zakup lovišta iz članka 21. ovog zakona*
2. *naknada za koncesiju lovišta iz članka 18. ovog zakona*
3. *naknada za korištenjem lovišta iz članka 24. ovog zakona;*
4. *ostalih izvora u skladu sa ovim zakonom i drugih izvora.*

*(3) Sredstva iz stavka (2) ovog članka uplaćuju se na namjenski račun Proračuna Županije.*

*(4) Sredstvima iz stavka (3) ovog članka raspolaže ministar .*

***''37b.***

*(financiranje razvoja i unaprjeđenja lovstva)*

*(1) Iz sredstava prikupljenih po temelju članka 37a. stavka (2) ovog zakona* *financirat će se razvoj i unaprjeđenje lovstva i to:*

1. *sufinanciranje Projekta korisnika lovišta za unaprjeđenje lovstva, sukladno članku 37. ovog zakona,*
2. *troškovi za provedbu natječaja za dodjelu lovišta;*
3. *naknade za rad u povjerenstvu za utvrđivanje uzroka štete i procjenu vrijednosti iz članka 82. ovog Zakona;*
4. *naknade za štete počinjene od strane medvjeda;*
5. *razvoj, opremanje i modernizacija informatičkog sustava u lovstvu (ISL);*
6. *unaprjeđenje i razvoj lovstva;*
7. *troškove promidžbe i informiranje iz područja lovstva;*
8. *troškove izrade i nabave markica i potvrda o porijeklu divljači, te ostalih materijala i opreme potrebnih za provođenje ovog zakona;*
9. *unaprjeđenje lovnog gospodarenja;*
10. *organiziranje i sufinanciranja tehničkih specijalističkih tečajeva;*
11. *znanstvena istraživanja i stručne analize (izrada studija i slično);*
12. *druge namjene za unapređenje lovstva.*

***''37c.***

(1) Pravo korištenja sredstava namijenjenih sufinanciranju Projekata za unaprjeđenje lovstva, sukladno članku 37. toča a) ovo zakona imaju korisnici lovišta sa područja Hercegbosanske županije, odnosno pravne osobe koje imaju temeljem Zakona o lovstvu sklopljen Ugovor o zakupu sportskogospodarskih lovišta sa Ministarstvom, a na području Hercegbosanske županije imaju jedno ili više lovišta.

(2) Sredstva iz stavka (1) ovog članka koriste se po Programu korištenja sredstava kojeg uz prethodnu suglasnost Vlade, donosi ministarstvo, za svaku godinu posebno, u skladu sa visinom sredstava koji su prikupljeni na namjenskom računu proračuna za ove namjene.

(3) Ministarstvo će svake godine, sukladno Programu iz prethodnog stavka, objaviti Javni poziv za dostavljanje projekata za unaprjeđenje lovstva koji će se financirati od sredstava prikupljenih od naknada iz članka 37a. ovog Zakona.

(4) Pravilnik o uvjetima i načinu korištenja sredstava, te sadržaju javnog poziva iz ovog članka donosi ministar.

**Članak 7.**

Iza članka 48. dodaje se novi članci 48a. i 48b. koji glase:

*''Članak 48a.*

*(Postavljanje video nadzora u lovištu)*

*(1) U cilju zaštite divljači, sprječavanja protuzakonitog lova i osiguravanja sigurnosti korisnika lovišta, u lovištu se mogu postavljati uređaji za video nadzor (kamere), isključivo uz prethodnu pisanu suglasnost Ministarstva.*

*(2) Suglasnost iz stavka (1) ovog članka izdaje se na zahtjev korisnika lovišta, uz obvezno navođenje namjene, lokacije i tehničkih karakteristika uređaja za video nadzor.*

*(3) Korisnik lovišta je dužan na primjeren način označiti područja pod video nadzorom, a osobito na glavnim ulazima u lovište i zonama u kojima se redovito obavljaju aktivnosti članova korisnika lovišta.*

*(4) Uređaji za video nadzor ne smiju koristiti protivno zakonu o zaštiti osobnih podataka.*

*(5) Snimke dobivene video nadzorom mogu se koristiti isključivo u svrhu za koju je odobren video nadzor, te kao dokaz u unutarnjim disciplinskim postupcima korisnika lovišta i u postupcima pred nadležnim tijelima, u skladu s važećim propisima.*

*(6) Upravni nadzor nad provedbom odredbi ovog članka provodi Ministarstvo.*

*Članak 48b.*

*(1) Lovnotehnički i lovnogospodarski objekti u lovištu mogu se graditi, rekonstruirati ili postavljati isključivo uz prethodno pribavljenu pisanu suglasnost Ministarstva.*

*(2) Suglasnost iz stavka (1) ovog članka obvezno se pribavlja za izgradnju sljedećih lovnotehničkih i lovnogospodarskih objekata:*

* *čeke, zasjedišta i promatračnice,*
* *ograđeni prostori za privremeni smještaj divljači,*
* *objekti za prikupljanje, obradu i korištenje nusproizvoda od divljači,*
* *lovačke kuće, kolibe i skloništa,*
* *skladišta hrane i opreme za divljač,*
* *nastambe i skladišta za smještaj lovnotehničke opreme,*
* *drugi objekti iste ili slične namjene.*

*(3) Zahtjev za izdavanje suglasnosti iz stavka (1) ovog članka mora sadržavati:*

* *tehničku dokumentaciju s prikazom lokacije, oblika i namjene objekta,*
* *mišljenje ovlaštene stručne osobe o utjecaju objekta na okoliš i divljač,*
* *plan usklađen s lovnogospodarskom osnovom.*

*(4) Ministarstvo može, prije donošenja rješenja o izdavanju suglasnosti, imenovati povjerenstvo koje će izvršiti očevid na terenu radi provjere usklađenosti predložene lokacije objekta s propisanim kriterijima, posebice u odnosu na udaljenost od naselja, prometnica, vodotoka i granica lovišta.*

*(5) Svaki objekt za koji je izdana suglasnost mora biti:*

*a) evidentiran u službenoj evidenciji Ministarstva,*

*b) upisan u katastar lovišta,*

*c) procjena vrijednosti objekta.*

*(6) Lovnotehnički i lovnogospodarski objekti izgrađeni u lovištu do dana stupanja na snagu ovog Zakona, a za koje nije pribavljena suglasnost Ministarstva, moraju se u roku od 6 mjeseci od dana stupanja na snagu ovog Zakona prijaviti Ministarstvu radi pokretanja postupka naknadne legalizacije. Ako se postupak legalizacije ne okonča u propisanom roku, Ministarstvo će donijeti rješenje o uklanjanju takvih objekata na trošak korisnika lovišta.*

*(7) Lovnotehnički i lovnogospodarski objekti izgrađeni bez prethodne suglasnosti Ministarstva nakon stupanja na snagu ovog Zakona smatraju se nezakonitima. Za iste će Ministarstvo po službenoj dužnosti pokrenuti postupak uklanjanja, a troškove snosi korisnik lovišta.*

*(8) Objekti evidentirani u skladu sa stavkom (5) i (6) ovog članka uzimaju se u obzir prilikom procjene ulaganja korisnika lovišta te u postupcima raskida ili isteka ugovora korištenju.''*

**Članak 8.**

U članku 52. iza stavka (2) dodaje se novi stavak (3) koji glasi

*''(3) Lovočuvar može biti u radnom odnosu s korisnikom lovišta, a može biti angažiran i temeljem ugovora o djelu ili volonterskim putem, sukladno važećim propisima.''*

Dosadašnji stavci (3) i (4) postaju *stavci (5) i (6).*

**Članak 9.**

U članku 54. dodaje se stavak (7) koji glasi:

*''Obrazac i izgled iskaznice lovnika iz stavka (1) ovog članka ministar propisuje pravilnikom''.*

**Članak 10.**

U članku 59. stavku (1) riječi: *''a strana osoba iskaznicu za stranca''* se brišu.

**Članak 11.**

U članku 61. stavak (1) se mijenja i glasi:

*''(1) Ranjenu i bolesnu divljač kojoj nije moguće pružiti veterinarsku pomoć lovočuvarskoj službi iz članka 52. ovog zakona dopušteno je odstrijeliti i u vrijeme lovostaja, kao i u vrijeme trajanja privremene zabrane lova divljači''.*

**Članak 12.**

U članku 70. stavak (1) se mijenja i glasi:

*''Odstrijeljena i na drugi način stečena divljač smije se pomicati s mjesta izlučenja odnosno prenositi ili prevoziti tijekom trajanja lova do završetka lova samo uz potvrdu o porijeklu divljači u papirnatom ili elektronskom obliku i ako je označena odgovarajućom oznakom u skladu s odredbama pravilnika iz stavka (4) ovoga članka.*

*U istom članku stavak (5) se briše.*

**Članak 13.**

U članku 91. stavku (1) iza točke 26.) dodaju se točke 26a.) i 26b.) koje glase:

*''26a) koja postavi uređaje za video nadzor suprotno odredbama članka 48a. ovog zakona,''*

*26b)* *koja izgradi ili koristi lovnotehnički ili lovnogospodarski objekt protivno odredbama članka 48b. ovog zakona''*

U istom članku stavak (2) se mijenja i glasi:

*''(2) Za prekršaj iz stavka (1) ovog članka kaznit će se novčanom kaznom u iznosu od 1.000 KM do*

*3.000 KM odgovorna osoba u pravnoj osobi''*

U članku 92. stavku (1) iza točke 13.) dodaju se točke 13a.) i 13b) koje glase:

*''13a) koja postavi uređaje za video nadzor suprotno odredbama članka 48a. ovog zakona,*

*13b) koja izgradi ili koristi lovnotehnički ili lovnogospodarski objekt protivno odredbama članka 48b. ovog zakona''*

**Članak 14.**

Članak 93. mijenja se i glasi:

*''Članak 93.*

*(1) U postupku za počinjeni prekršaj može se, pored novčane kazne, izreći i zaštitna mjera oduzimanja sredstava koja su upotrijebljena ili bila namijenjena za počinjenje prekršaja.*

*(2) Osobi koja počini prekršaj može se, uz novčanu kaznu, izreći i zaštitna mjera oduzimanja sredstava upotrijebljenih za počinjenje prekršaja te oduzimanje imovinske koristi stečene počinjenjem prekršaja.*

*(3) U slučaju iz stavka (2) ovoga članka može se izreći i zaštitna mjera oduzimanja dozvole za držanje i nošenje oružja, u trajanju od jedne do pet godina.*

**Članak 15.**

U cijelom tekstu zakona riječi: *''državnih šuma i šumskog zemljišta''* mijenjaju se i glase: *''šuma i šumskog zemljišta u vlasništvu države''* u odgovarajućem padežu i broju.

**Članak 16.**

 Ovaj Zakon stupa na snagu osmoga dana od dana objave u ''Narodnim novinama Hercegbosanske županije''.

Bosna i Hercegovina

Federacija Bosne i Hercegovine

Hercegbosanska županija

SKUPŠTINA

Broj: 01-02-\_\_\_/25

Tomislavgrad, \_\_\_\_\_\_\_\_ 2025. godine

 Predsjednik Skupštine

 Jozo Ćosić v.r.

***OBRAZLOŽENJE***

 **I- Ustavni temelj za donošenje zakona**

Ustavni temelj za donošenje županijskog Zakona o izmjenama i dopunama Zakona o vodama Hercegbosanske županije sadržan je u ovlaštenjima iz članaka 15. i 26.e.) Ustava Hercegbosanske županije (''Narodne novine Hercegbosanske županije'', broj: 3/96, 9/00, 9/04 10/05) kao i odredbama članka III 2.i) Ustava Federacije Bosne i Hercegovine.

 **II - Razlozi za donošenje Zakona**

Razlozi za donošenje Zakona o izmjenama Zakona o lovstvu Hercegbosanske županije sadržani su u potrebi:

* usklađivanja postojećih odredbi Zakona o lovstvu s praksom u provedbi i s propisima višeg ranga,
* preciznijeg uređivanja pitanja određivanja početne cijene koncesijske naknade i zakupnine, kao i raspodjele prihoda od korištenja lovišta,
* osiguravanja dodatnih izvora financiranja za zaštitu i unaprjeđenje lovstva, uključujući razvoj informacijskog sustava, sufinanciranje projekata korisnika lovišta i znanstvena istraživanja,
* uređivanja pitanja postavljanja video nadzora u lovištima u skladu s propisima o zaštiti osobnih podataka i sigurnosti,
* fleksibilnijeg angažiranja lovočuvarske službe,
* jačanja pravne sigurnosti kroz jasnije prekršajne odredbe i zaštitne mjere,
* tehničkog i terminološkog usklađivanja pojedinih odredbi.

III. Osnovna pitanja koja se uređuju ovim Zakonom

Ovim Zakonom, između ostalog, uređuje se:

* preciziranje početne cijene i načina utvrđivanja godišnje koncesijske naknade i zakupnine za korištenje lovišta,
* raspodjela prihoda od koncesijske naknade i zakupnine između Proračuna Županije, Proračuna Federacije BiH i proračuna jedinica lokalne samouprave,
* obveza Ministarstva da primjerke ugovora dostavlja Upravi za geodetske i imovinsko-pravne poslove radi unosa podataka u Geoportal,
* uvođenje novih članaka (37a., 37b., 37c.) kojima se osiguravaju financijska sredstva za razvoj i unaprjeđenje lovstva, te uređuje način njihova korištenja,
* uvođenje mogućnosti postavljanja video nadzora u lovištima uz prethodnu suglasnost Ministarstva, radi zaštite divljači i sprječavanja protuzakonitog lova,
* proširenje mogućnosti angažiranja lovočuvara i reguliranje oblika njihove suradnje s korisnicima lovišta,
* propisivanje sadržaja i izgleda iskaznice lovnika pravilnikom ministra,
* uklanjanje zastarjelih odredbi (npr. o iskaznici za strance),
* preciziranje uvjeta odstrjela ranjene i bolesne divljači i pravila o prometu odstrijeljene divljači,
* dopuna prekršajnih odredbi i uvođenje mogućnosti izricanja zaštitnih mjera, uključujući oduzimanje oružja.

IV. Očekivani učinci donošenja Zakona

Donošenjem ovoga Zakona očekuje se:

* povećanje transparentnosti i pravičnosti u postupku dodjele lovišta,
* osiguravanje dodatnih sredstava za razvoj i unaprjeđenje lovstva,
* bolja zaštita divljači i suzbijanje nezakonitog lova,
* unaprjeđenje informatičke i stručne potpore sustavu lovstva,
* jasnija pravna regulativa u pogledu prava i obveza korisnika lovišta,
* usklađivanje županijskih propisa s praksom i modernim standardima u lovstvu.
* terminološka usklađivanja radi veće jasnoće i dosljednosti u provedbi (npr. zamjena izraza „državne šume i šumsko zemljište“ izrazom „šume i šumsko zemljište u vlasništvu države“).

 **III – Mišljenja mjerodavnih tijela**

Ministarstvo poljoprivrede, vodoprivrede i šumarstva Hercegbosanske županije je sukladno poslovniku Vlade Hercegbosanske županije na prijedlog Zakona o izmjenama Zakona o vodama Hercegbosanske županije pribavilo mišljenja od strane Ministarstva pravosuđa i uprave Hercegbosanske županije, Ministarstva financija Hercegbosanske županije i Ureda za zakonodavstvo Hercegbosanske županije. Sugestije Ureda za zakonodavstvo koje se odnose na nomotehička pravila su ugrađene i usvojene od strane Ministarstva.

 **IV - Financiranje**

 Za provedbu ovog Zakona nisu potrebna financijska sredstva.